РЕГЛАМЕНТ ЗА ИЗПЪЛНЕНИЕ (ЕС) 2019/149 НА КОМИСИЯТА

от 30 януари 2019 година

за изменение на регламенти за изпълнение (ЕС) 2015/1108 и (ЕС) № 540/2011 по отношение на условията за употреба на оцет като основно вещество

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

Като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 23, параграф 5 във връзка с член 13, параграф 2 от него,

като има предвид, че:

(1) С Регламент за изпълнение (ЕС) 2015/1108 на Комисията (2) оцетът бе одобрен като основно вещество за употреба като фунгицид и бактерицид и бе включен в част В от приложението към Регламент за изпълнение (ЕС) № 540/2011 на Комисията (3).

(2) В съответствие с член 23, параграф 3 от Регламент (ЕО) № 1107/2009 през ноември 2016 г. Charbonneaux-Brabant SA подаде заявление до Комисията за разширяване на употребата на оцета като хербицид.

(3) Комисията поиска научно съдействие от Европейския орган за безопасност на храните (наричан по-долу „Органът“). На 4 август 2017 г. Органът представи на Комисията технически доклад относно разширяването на употребата на оцета за растителна защита като хербицид (4). На 23 октомври 2018 г. Комисията представи доклада за преразглеждане на Постоянния комитет по растенията, животните, храните и фуражите, а на 12 декември 2018 г. — проекта на настоящия регламент.

(4) Проведените анализи показаха, че може да се очаква оцетът принципно да отговаря на изискванията, предвидени в член 23 от Регламент (ЕО) № 1107/2009, по-специално по отношение на употребата като хербицид, която е проучена и подробно описана в доклада за преразглеждане. Поради това употребата на оцета като хербицид следва да бъде разрешена. Освен това, като се има предвид, че се разрешава нова употреба на оцета, е приемливо да се разрешат и други възможни видове употреба на оцета, които са посочени в последната редакция на доклада за преразглеждане за оцета. Поради това е целесъобразно действащото понастоящем ограничение за употреба само като фунгицид и бактерицид да бъде отменено.

(5) В съответствие с член 13, параграф 2 от Регламент (ЕО) № 1107/2009 във връзка с член 6 от посочения регламент и предвид съвременните научно-технически познания обаче е необходимо да се спазват определени условия за употреба.

(6) Поради това регламенти за изпълнение (ЕС) 2015/1108 и (ЕС) № 540/2011 следва да бъдат съответно изменени.

(7) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Изменение на Регламент за изпълнение (ЕС) 2015/1108 Приложение I към Регламент за изпълнение (ЕС) 2015/1108 се изменя съгласно посоченото в приложение I към настоящия регламент.

Член 2 Изменение на Регламент за изпълнение (ЕС) № 540/2011 Приложението към Регламент за изпълнение (ЕС) № 540/2011 се изменя съгласно посоченото в приложение II към настоящия регламент.

Член 3 Влизане в сила Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 30 януари 2019 година. За Комисията Председател Jean-Claude JUNCKER

(1) ОВ L 309, 24.11.2009 г., стр. 1.

(2) Регламент за изпълнение (ЕС) 2015/1108 на Комисията от 8 юли 2015 г. за одобряване на основното вещество оцет в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (ОВ L 181, 9.7.2015 г., стр. 75).

(3) Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

(4) ЕОБХ (Европейски орган за безопасност на храните), 2017 г. Technical report on the outcome of the consultation with Member States and EFSA on the basic substance application for vinegar for extension of use in plant protection as a herbicide (Технически доклад за резултатите от консултацията с държавите членки и ЕОБХ във връзка със заявлението за одобряване като основно вещество на оцета за разширяване на употребата му за растителна защита като хербицид). Допълнителна публикация на ЕОБХ 2017: EN - 1281. 42 стр. doi:10.2903/sp.efsa.20 17.EN – 1281.